CELEX: 52018PC0727
Language: et
Date: 2018-11-05
Title: Ettepanek: NÕUKOGU RAKENDUSOTSUS, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,5.11.2018
            COM(2018) 727 final
            2018/0376(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“
                  1
               ) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Komisjonis 27. aprillil 2018 registreeritud kirjaga taotles Leedu Vabariik luba jätkuvalt kohaldada meedet, millega tehakse erand käibemaksudirektiivi artiklist 193, mis käsitleb käibemaksu maksmise eest vastutavat isikut. Komisjonis 23. juulil 2018 registreeritud kirjas esitas Leedu Vabariik aruande kõnealuse meetme kohaldamise kohta. 
            
            
               Käibemaksudirektiivi artikli 395 lõike 2 kohaselt teavitas komisjon 16. augusti 2018. aasta kirjaga Leedu taotlusest teisi liikmesriike, välja arvatud Hispaaniat ja Küprost, keda teavitati 17. augusti 2018. aasta kirjaga. Komisjon teavitas 20. augusti 2018. aasta kirjaga Leedu Vabariiki, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi artikli 193 kohaselt peab reeglina käibemaksu tasuma kaupu tarniv või teenuseid osutav maksukohustuslane.
               
               
                  Vastavalt käibemaksudirektiivi artiklile 395 võivad liikmesriigid kohaldada meetmeid, millega tehakse erand käibemaksudirektiivi sätetest, et lihtsustada käibemaksu kogumise menetlust või hoida ära teatavat maksudest kõrvalehoidumist või maksustamise vältimist, kui nõukogu on neile andnud loa.
               
               
                  Leedu Vabariik on taotlenud luba jätkata pöördmaksustamismehhanismi kohaldamist puidutarnete suhtes ning selliste kaupade ja teenuste suhtes, mida tarnivad maksukohustuslased, kelle suhtes on algatatud maksejõuetusmenetlus või ümberstruktureerimine kohtuliku järelevalve all, st teha isikud, kellele need kaubad või teenused tarnitakse, vastutavaks käibemaksu tasumise eest.
               
            
            
               Leedu Vabariigile tehti kõigepealt erand nõukogu 15. mai 2006. aasta otsusega 2006/388/EÜ
                  2
                (erand kehtis kuni 31. detsembrini 2009) ning seejärel nõukogu 16. veebruari 2010. aasta rakendusotsusega 2010/99/EL
                  3
                (erand kehtis kuni 31. detsembrini 2012), nõukogu 13. novembri 2012. aasta rakendusotsusega 2012/704/EL
                  4
                (erand kehtis kuni 31. detsembrini 2015) ja nõukogu 10. detsembri 2015. aasta rakendusotsusega (EL) 2015/2395
                  5
                 (erand kehtis kuni 31. detsembrini 2018).
            
            
               
                  Praeguses taotluses ja hindamisaruandes teatas Leedu Vabariik komisjonile, et pöördmaksustamise kohaldamine puidutarnete suhtes ning selliste kaupade ja teenuste suhtes, mida tarnivad maksukohustuslased, kelle suhtes on algatatud maksejõuetusmenetlus või ümberstruktureerimine, on osutunud pettuste vältimiseks väga tõhusaks. Pöördmaksustamine ei ole mitte ainult vahend, mis teeb käibemaksu kogumise ja kontrollimise maksuhalduri jaoks lihtsamaks, vaid see julgustab ka maksumaksjaid oma kohustusi täitma. Leedu Vabariigi sõnul on alates pöördmaksustamise kehtestamisest rikkumiste arv eespool nimetatud valdkondades oluliselt vähenenud. Kõnealune erimeede ei avalda negatiivset mõju lõpptarbimise etapis kogutud käibemaksutulude kogusummale ning seega ei mõjuta see ka negatiivselt liidu käibemaksupõhiseid omavahendeid.
               
               
                  Erandid on üldiselt lubatud piiratud ajaks, et oleks võimalik hinnata, kas erimeede on asjakohane ja tõhus, ning anda liikmesriikidele aega võtta vastu muid tavapäraseid meetmeid, et lahendada probleem enne erandmeetme kehtivuse lõppemist, mis muudaks erandi pikendamise ülearuseks. Erand, millega lubatakse kasutada pöördmaksustamist, antakse ainult erandkorras konkreetsete pettuste puhuks ning see on viimane abinõu. 
               
            
            
               Võttes arvesse, et õiguslik ja tegelik olukord ei ole muutunud, tehakse ettepanek pikendada erandit viimast korda ja lubada Leedu Vabariigil kohaldada kõnealust erandit kuni 31. detsembrini 2021. Kuni kõnealuse erandi kehtivuse lõppemiseni peaks Leedu Vabariik rakendama muid tavapäraseid meetmeid, et võidelda käibemaksupettuse edasise leviku vastu puidusektoris ning maksukohustuslaste puhul, kelle suhtes on algatatud maksejõuetusmenetlus või ümberstruktureerimine. Selle tulemusena ei oleks kõnealuste tarnete osas vaja enam direktiivi 2006/112/EÜ artiklist 193 erandeid teha.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Sarnaseid erandeid käibemaksudirektiivi artiklist 193 on võimaldatud ka teistele liikmesriikidele.
               
               
                  Kavandatud meede on seega kooskõlas käibemaksudirektiivi kehtivate sätetega. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käibemaksudirektiivi artikkel 395.
               
            
         
         
            
               •Subsidiaarsus (liidu ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi. 
               
            
            
               Erandi piiratud kohaldamisala arvestades on erimeede taotletava eesmärgiga proportsionaalne.
            
            
               •Vahendi valik
            
            
               Kavandatav vahend: nõukogu rakendusotsus.
            
            
               Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Käesolev ettepanek põhineb Leedu Vabariigi esitatud taotlusel ja käsitleb ainult seda liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               
                  Nõukogu rakendusotsuse ettepanekuga lubatakse Leedu Vabariigil jätkata piiratud aja jooksul pöördmaksustamise kohaldamist puidutarnete suhtes ning selliste kaupade ja teenuste suhtes, mida tarnivad maksukohustuslased, kelle suhtes on algatatud maksejõuetusmenetlus või ümberstruktureerimine kohtuliku järelevalve all. Mehhanismi eesmärk on võidelda pettuste vastu asjaomastes sektorites. Sellega lihtsustatakse ka maksude kogumist ja kontrollimist maksuameti jaoks ning julgustatakse maksumaksjaid oma kohustusi täitma.
               
               
                  Leedu Vabariigi sõnul ei avalda kõnealuse meetme pikendamine negatiivset mõju lõpptarbimise etapis kogutud käibemaksutulude kogusummale ning seega ei mõjuta see negatiivselt liidu käibemaksupõhiseid omavahendeid.
               
            
            
               4.MÕJU EELARVELE
            
            
               Ettepanek ei mõjuta ELi eelarvet. 
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
         
         
            
               Ettepanek on ajaliselt piiratud.
            
            
            
               2018/0376 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  6
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu otsusega 2006/388/EÜ
                  7
                lubati Leedul kohaldada meedet, millega tehakse erand direktiivi 77/388/EMÜ
                  8
                artiklist 21, et muuta maksukohustuslane, kellele tehakse puidutarned ning maksejõuetusmenetluste või kohtuliku järelevalve alla kuuluvate ümberstruktureerimiste puhul kaupade ja teenuste tarned, vastutavaks käibemaksu tasumise eest. 
            
            
               (2)Erandina direktiivi 2006/112/EÜ artiklist 193 lubati Leedul nõukogu rakendusotsusega 2010/99/EL
                  9
                kuni 31. detsembrini 2012 jätkuvalt määrata järgmisi kaupu ja teenuseid saav maksukohustuslane käibemaksu tasumise eest vastutavaks isikuks: kaupade tarned ja teenuste osutamine maksukohustuslase poolt, kelle suhtes on pooleli maksejõuetus- või ümberstruktureerimismenetlus kohtuliku järelevalve all, ja puidutarned. Luba kohaldada kõnealust erandit pikendati seejärel nõukogu rakendusotsusega 2012/704/EL
                  10
                kuni 31. detsembrini 2015 ja nõukogu rakendusotsusega (EL) 2015/2395
                  11
                kuni 31. detsembrini 2018. 
            
            
               (3)Komisjonis 27. aprillil 2018. aastal registreeritud kirjas taotles Leedu luba jätkuvalt kohaldada meedet, millega tehakse erand direktiivi 2006/112/EÜ artiklist 193 puidutarnete suhtes ning selliste kaupade ja teenuste puhul, mida tarnivad maksukohustuslased, kelle suhtes on algatatud maksejõuetusmenetlus või ümberstruktureerimine kohtuliku järelevalve all. Komisjonis 23. juulil 2018 registreeritud kirjaga esitas Leedu komisjonile aruande kõnealuse meetme kohaldamise kohta, nagu on nõutud rakendusotsuse 2010/99/EL artikli 2 kolmandas lõigus. 
            
            
               (4)Direktiivi 2006/112/EÜ artikli 395 lõike 2 teise lõigu kohaselt teavitas komisjon 16. augusti 2018. aasta kirjaga Leedu taotlusest teisi liikmesriike, välja arvatud Hispaaniat ja Küprost, keda teavitati 17. augusti 2018. aasta kirjaga. Komisjon teavitas 20. augusti 2018. aasta kirjaga Leedut, et tal on taotluse hindamiseks kogu vajalik teave.
            
            
               (5)Kaupu ja teenuseid tarniv isik, kelle suhtes on algatatud maksejõuetusmenetlus või ümberstruktureerimine, pole sageli rahaliste raskuste tõttu võimeline kaupadelt või teenustelt sissenõutavat käibemaksu tasuma. Samuti esineb Leedu puiduturul probleeme, mis on tingitud turu ja ettevõtjate olemusest. Turul domineerivad väikesed kohalikud ettevõtjad (sageli edasimüüjad ja vahendajad), kelle kontrollimine on osutunud maksuametile raskeks. Kõige levinumaks maksudest kõrvalehoidmise viisiks on ettevõtja kadumine maksu maksmata, kuid olles jätnud kliendile maksu mahaarvamiseks kehtiva arve. Leedu sõnul ei ole erandi kohaldamist õigustav olukord muutunud ja on endiselt sama. Leedu maksuhalduri tehtud erandi kohaldamise uurimine ja analüüs on näidanud, et see on tõhus vahend käibemaksupettuse vältimisel maksukohustuslaste puhul, kelle suhtes on algatatud maksejõuetusmenetlus või ümberstruktureerimine, ning puidutehingute puhul. 
            
            
               (6)Seepärast tuleks Leedule anda luba kohaldada kõnealust meedet täiendaval piiratud ajavahemikul, kuni 31. detsembrini 2021. 
            
            
               (7)Üldiselt on erandid ajaliselt piiratud, et oleks võimalik hinnata erandi asjakohasust ja tõhusust. Erandid annavad liikmesriikidele aega võtta vastu muid tavapäraseid meetmeid, et lahendada probleem enne erandmeetme kehtivuse lõppemist, mis muudaks erandi pikendamise ülearuseks. Erand, millega lubatakse kasutada pöördmaksustamist, antakse ainult erandkorras konkreetsete pettuste puhuks ning see on viimane abinõu. Kuni kõnealuse erandi kehtivuse lõppemiseni peaks Leedu Vabariik rakendama muid tavapäraseid meetmeid, et võidelda käibemaksupettuse edasise leviku vastu puidusektoris ning maksukohustuslaste puhul, kelle suhtes on algatatud maksejõuetusmenetlus või ümberstruktureerimine, mistõttu ei oleks nende tarnete puhul enam vaja teha erandeid direktiivi 2006/112/EÜ artiklist 193.
            
            
               (8)Erandil ei ole negatiivset mõju käibemaksust tulenevatele liidu omavahenditele.
            
            
               (9)Seepärast tuleks rakendusotsust 2010/99/EL vastavalt muuta,
            
         
         
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse 2010/99/EL artikkel 2 asendatakse järgmisega: 
            
            
               „Artikkel 2
            
            
               Käesolevat otsust kohaldatakse kuni 31. detsembrini 2021.“
            
            
               Artikkel 2
            
            
               Käesolevat otsust kohaldatakse alates 1. jaanuarist 2019. 
            
            
               Artikkel 3
            
            
               Käesolev otsus on adresseeritud Leedu Vabariigile.
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        ELT L 150, 3.6.2006, lk 13.
               
               
                  
                     (3)
                  
                        ELT L 45, 20.2.2010, lk 10.
               
               
                  
                     (4)
                  
                        ELT L 319, 16.11.2012, lk 7.
               
               
                  
                     (5)
                  
                        ELT L 332, 18.12.2015, lk 140.
               
               
                  
                     (6)
                  
                        ELT L 347, 11.12.2006, lk 1.
               
               
                  
                     (7)
                  
                        Nõukogu 15. mai 2006. aasta otsus 2006/388/EÜ, millega lubatakse Leedu Vabariigil kohaldada meedet, mis kaldub kõrvale kumuleeruvaid käibemakse käsitlevate liikmesriikide õigusaktide ühtlustamist käsitleva kuuenda direktiivi 77/388/EMÜ artiklist 21 (ELT L 150, 3.6.2006, lk 13).
               
               
                  
                     (8)
                  
                        Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
               
               
                  
                     (9)
                  
                        Nõukogu 16. veebruari 2010. aasta rakendusotsus 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 45, 20.2.2010, lk 10).
               
               
                  
                     (10)
                  
                        Nõukogu 13. novembri 2012. aasta rakendusotsus 2012/704/EL, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 319, 16.11.2012, lk 7).
               
               
                  
                     (11)
                  
                        Nõukogu 10. detsembri 2015. aasta rakendusotsus (EL) 2015/2395, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 332, 18.12.2015, lk 140).